Ritka dolog, hogy házaspár kap díszpolgári kitüntetést, de a Képviselő-testület mégis úgy ítélte meg, hogy mindkettejük kiemelkedő aktivitása miatt ez a helyes döntés.

Koncz Ernő és Konczné Bulyovszki Helga városunkba költözésüket követően bekapcsolódtak a helyi civil életbe és különösen kedves az, hogy aktívitásukkal másokat is ösztönöztek.

Bennük olyan embereket ismertünk meg, akik nemcsak elmondják a véleményüket, hanem magukénak érzik és tesznek is a városért, a közösségért. Megoldásokat sorolnak, és azok végrehajtásában élenjáró szerepet vállalnak.

Helga ilyen irányú érdeklődése miatt a Nagymarosi Borbarátok Körének tagja lett. Néhány éves tevékenysége nyomán de főleg elismerése képpen, ma már alelnökeként aktív, szakértő tagja a társaságnak és fáradhatatlan motorja a Szent István napi Borünnep szervezésének.

Az első borünnepet követőn a várossal összefogva, támogatás nélkül 2016-ban kezdte meg a Szent István napi borünnepen a borászatok teljeskörű szervezését, melyet azóta is maximálisan kézben tart, felügyel.

Helga a marketing, a turizmus és rendezvényszervezési tapasztalatait önként és szeretettel osztja meg az önkormányzat szervezőivel a rendezvények megvalósítása érdekében. Kapcsolati tőkéjének és együttműködő személyiségének köszönhetően juthatott el oda a rendezvény 2016 óta, ahol ma áll, azaz egy közel 6000 fős látogatottságú, 16 borházat megtöltő 20 borászattal kitelepülő 2 napos dunakanyari rendezvénnyé.

**Ernő** két éven át volt a Művészetek Palotája kommunikációs igazgatója, és négy éven át betöltötte a Magyar Labdarúgó Liga Marketing és Kommunikációs Igazgatói tisztét. 2006 óta a Gránit Pólus Csoport marketing és kommunikációs igazgatója. Olyan hazai és külföldi projektek kommunikációjában működött közre, mint a Pólus City Center, és a WestEnd City Center Budapesten, és ezek külföldi megfelelője Pozsonyban, Katowicében, Kolozsváron, Krakkóban, Zágrábban és Poznanban.

Mindkettejük részvétel 2010. március 30-án megalakult a Nagymarosi Turisztikai Egyesület. Mely célul tűzte ki: meg kívánja teremteni annak feltételeit, hogy Nagymaros szervesen kapcsolódhasson a globális turizmus szervezeti rendszerébe és keretet biztosítson mindazok számára, akik szervezett, összetartó módon tevékenyen részt kívánnak venni a Nagymarosra érkező vendégek fogadásában és ellátásában.

Valamint felkutatja azon pénzügyi, marketing és egyéb lehetőségeket, amelyek a turizmus és az idegenforgalom fejlesztése céljából Nagymaros számára megszerezhetők.

Az alakuló ülésen jelenlévők egyhangúlag az egyesület elnökévé választották Koncz Ernőt, aki előadásokat hozott Nagymarosra, melyek meggyőzhették az egyesületbe jelentkezni szándékozókat arról, érdemes összefogni az idegenforgalom fejlesztése, a helyi adottságok jobb kihasználása érdekében. Ernő prezentációja akkor a városmarketing stratégiáról, annak eszköztáráról szólt. Ma is segíti munkámat ötleteivel, szaktudásával.

Az Egyesület működésének fontos mérföldköve volt a Német Kisebbségi- és a városi Önkormányzattal közös Maibaum állítás, amely egyszerre szolgálta a város turisztikai látványosságainak gyarapítását, a sváb hagyományok felelevenítését és a településre jellemző mesterségek és vonzerők bemutatását. A közösségi összefogás szép példája volt ez, ahol Elnökünk az ötletek mellett szponzori forrásokat is szerzett a megvalósításhoz.

Ernő a Nagymarosi Konyhakert Klub megvalósításában is tevékeny szerepet vállalt.

Három éve hívta fel figyelmünket, hogy a nagymarosi konyhakertek több figyelmet érdemelnek. Ennek hatására vette kezdetét nálunk is az országos népszerűségű Legszebb Konyhakertek program.

Az elmúlt 2 év során országos díjazottakat is ünnepelhettünk a helyiek közül. Ami különösen szép érdem, hogy szponzori kapcsolatainak köszönhetően több ajándékot is ki tudtunk osztani a helyi díjkiosztón.

Mindent összevetve a Koncz házaspár szeretetteljes hozzáállásával, szakmai tudásával és társadalmi kapcsolataival örömmel szolgálja a város érdekét.

Pro Urbe kitüntetésükhöz szívből gratulálok!